Çeku: Do të marrim përgjegjësinë të shpallim pavarësinë e Kosovës, në se nuk arrihet rezultat në Këshillin e Sigurimit
Intervistë e kryeministri të Kosovës pas bisedimeve të drejtëpërdrejta Prishtinë-Beograd në Nju Jork
Udhëheqësit e lartë të Serbisë e Kosovës zhvilluan sot në Nju Jork takimin e tyre të parë të drejtëpërdrejtë mbi të ardhmen e Kosovës dhe ranë dakord të takohen përsëri muajin e ardhshëm. Ndërmjetësi i Bashkimit Evropian, Volfgang Ishinger, u tha gazetarëve në Nju Jork se takimi i ardhshëm do të mbahet në Bruksel më 14 tetor. Ministrat e jashtëm të vendeve të Grupit të Kontaktit, të cilët mbikqyrin gjendjen në Kosovë, u bënë dje thirrje delegacionit të Prishtinës e atij të Beogradit që të përpiqen të arrijnë një marrëveshje. Për të marrë reagime nga takimi i sotëm, i pari i drejtpërdrejtë midis Prishtinës dhe Beogradit në negociatat shtesë Zëri i Amerikës i mori këtë intervistë, kryeministrit të Kosovës, zotit Agim Çeku. Zoti Çeku si u zhvillua takimi, A doli ndonjë propozim i ri nga palët? Siç e dëgjuam pala serbe ofroi sot në takim propozimin e saj për autonomi, por pa sovranitet.? Çfarë ofruat ju? Ne i bëmë shumë të qarta edhe një herë vijat e kuqe se nuk dëshirojmë të bisedojmë për status, pavarësia është e panegociueshme. Thamë se ky proces duhet të përfundojë pasi ai nuk është i pakufikuar por shumë i kufizuar. Ne i hodhëm poshtë të gjitha idetë e mundshme, përfshi autonominë substenciale, për konfederatë etj., Ne u fokusuam dhe ofruam një traktat të bashkëpunimit, folëm nga pozicioni i pavarësisë që është i kryer duke iu referuar raporteve tona të ardhshme si dy vende të pavarura fqinje që kanë marrëdhënie pune dhe që kontribuojnë drejtëpërdrejtë në stabilitet të rajonit. Zoti Çeku a vu re ndonjë ndryshim qëndrimi, qoftë nga pala juaj ose nga pala serbe gjatë takimit të sotëm? Jo. Ata ende insistuan që të ruhet sovraniteti apo integriteti territorial i Serbisë. Ne absolutisht e kundështojmë një gjë të tillë duke argumentuar se pavarësia është çështje e kryer dhe as që dëshirojmë të bisedojmë për status. Ne dëshirojmë të bisedojmë për çështje të pas-statusit. Por takimi kaloi në një atmosferë pune do të thoja, kishte një nivel përfaqësimi të lartë kështu që nuk pati thyerje apo ndërhyrje. Pra është e saktë të thuhet se palët nuk lëvizën nga qëndrimet e tyre të njohura, zoti Çeku. Po është e saktë. Palët i bënë të qarta qëndrimet e tyre. Treshja ndërkombëtare na informojë që takimi i radhës do të jetë më 14 tetor në Bruksel do të vazhdojmë bisedimet. A do të jetë ky takim përsëri i drejtëpërdrejtë me palën serbe? Do të jetë i drejtëpërdrejtë me ndërmjetësinë e treshes sigurisht. Pra u tha që ky proces dhe u bë shumë e qartë që ky proces duhet të përfundojë më 10 dhjetor. Këtë edhe treshja ia komunikojë edhe palës serbe që më 10 dhjetor përfundon edhe vetë mandati i tyre dhe përfundon edhe kjo periudhë e angazhimit. Megjithatë zoti Çeku udhëheqësve të Kosovës po u bëhet thirrje të mos veprojnë në mënyrë të njëanshme. si e shihni ju rrugën drejt zgjidhjes së statusit? Ne e shfrytëzuam edhe këtë takim për tu bërë thirrje autoriteteve të Beogradit që të mos i pengojnë serbët e Kosovës të votojnë në se e keni fjalën për këtë. Ata nuk u prenoncuan rreth kësaj. Por ne e mirëpritëm edhe njëherë deklaratën e grupit të kontaktit që edhe njëherë afirmoi parimet e planit Ahtisari si kornizë për zgjidhjen e statusit të Kosovës. Grupi i Kontaktit edhe njëherë ka thënë që statusi duhet të zgjidhet brenda këtij afati kohor, nuk ka më shtyrje të statusit. Dhe ne gjithsesi jemi të përkushtuar që çështja e statusit të zgjidhet menjëherë pas 10 dhjetorit. Preferojmë rrugën përmes Këshillit të Sigurimit por në se nuk ka rezultat në Këshillin e Sigurimit ne do të marrim përgjegjësinë dhe do të shpallim pavarësinë. Megjithatë, zoti Çeku ka që tani zëra për shtyrje të mëtejshme pas 10 dhjetorit? A ekziston një mundësi e tillë për mendimin tuaj? Po dikush mund të këshillojë shtyrje por pa ne. Ne jemi shumë të vendosur as shtyrje as një zvarritje tjetër. Ne kërkojmë zgjidhje të menjëhershme. Preferojmë siç e thashë, Këshillin e Sigurimit, por jemi të gatshëm që të marrim hapin e duhur vetvetiu dhe të kërkojmë njohjen e pavarësisë së Kosovës. //rd//